Surse din PSD au declarat pentru ”Gândul” că fostul ministru de Interne din timpul guvernării Năstase, Ioan Rus, va prelua portofoliul de la Ministerul Transporturilor. Actualul ministru de la Transporturi, Dan Şova, îşi va anunţa demisia din funcţie marţi, la ora 15.00.

Demisia lui Şova este una previzibilă, surse din PSD afirmând pentru ”Gândul” că Şova urma să fie remaniat, iar demisia reprezintă o formă onorabilă de a pleca de la minister. Şova urmează să fie cooptat în echipa de campanie a prezidenţiabilului Victor Ponta.

Ioan Rus a fost mai ministru în primul Guvern Ponta, dar şi-a dat demisia după începerea suspendării preşedintelui Traian Băsescu, din cauza problemelor legate de listele electorale. Rus a fost un susţinător al lui Victor Ponta, el şi grupul de la Cluj, ajutându-l pe acesta să preia preşedinţia partidului la Congresul din 2010, când Ponta a candidat împotriva lui Mircea Geoană.

Dan Şova este şi el un apropiat al premierului Victor Ponta, cei doi fiind prieteni înainte ca ultimul să ajungă în fruntea Guvernului şi şef în Kiseleff.